ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Ετήσια έκθεση σχετικά με την πρόοδο που πραγματοποίησαν το 2009 οι κοινές επιχειρήσεις των κοινών τεχνολογικών πρωτοβουλιών

1. ΕΙΣΑΓΩΓΗ

Η ετήσια έκθεση σχετικά με την πρόοδο που πραγματοποίησαν οι κοινές επιχειρήσεις των κοινών τεχνολογικών πρωτοβουλιών (εφεξής «ΚΕ των ΚΤΠ») καταρτίζεται δυνάμει του άρθρου 11 παράγραφος 1 του εκάστοτε κανονισμού του Συμβουλίου, με τον οποίο συγκροτούνται οι μεμονωμένες ΚΕ των ΚΤΠ[1], και το οποίο αναφέρει ότι:

« Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με την πρόοδο που σημειώνει η κοινή επιχείρηση [ονομασία της ΚΤΠ]. Η εν λόγω έκθεση περιλαμβάνει λεπτομέρειες της εφαρμογής, μεταξύ άλλων τον αριθμό των υποβαλλόμενων προτάσεων, τον αριθμό των προτάσεων που επιλέγονται για χρηματοδότηση, το είδος των συμμετεχόντων, συμπεριλαμβανομένων των ΜΜΕ, και [στατιστικά στοιχεία ανά χώρα]. »

Στην περίπτωση της ΚΤΠ Clean Sky το άρθρο 11 παράγραφος 1 του κανονισμού (ΕΚ) αριθ. 71/2008 του Συμβουλίου[2] προβλέπει επίσης ότι:

« Ειδικότερα, η ετήσια έκθεση θα περιλαμβάνει τα αποτελέσματα της αξιολόγησης από τον αξιολογητή τεχνολογιών που αναφέρεται στο άρθρο 8 παράγραφος 1 του Καταστατικού, ανάλογα με την περίπτωση ».

Το παρόν έγγραφο αντιστοιχεί στη δεύτερη έκθεση επιτευχθείσας προόδου από τις εν λόγω ΚΕ των ΚΤΠ. Συνοδεύεται από έγγραφο εργασίας των υπηρεσιών της Επιτροπής που στην ουσία περιέχει στατιστικές πληροφορίες για τις ερευνητικές δραστηριότητες των ΚΕ των ΚΤΠ κατά το 2009.

2. ΠΡΟΟΔΟΣ ΤΟ 2009

2.1. ΠΡΟΠΑΡΑΣΚΕΥΑΣΤΙΚΕΣ ΔΡΑΣΕΙΣ

Κατά το 2009, διεξήχθησαν περαιτέρω προπαρασκευαστικές εργασίες για τη συγκρότηση των ΚΕ των ΚΤΠ, ιδίως σχετικά με τους δημοσιονομικούς κανόνες των ΚΕ των ΚΤΠ, τις απαιτήσεις για το λογιστικό σύστημα, τα σχέδια συγκρότησης του οργανογράμματος, τα μέτρα εφαρμογής των κανονισμών υπηρεσιακής κατάστασης, τις διαδικασίες επιλογής προσωπικού και συγκεκριμένα τον διορισμό των τεσσάρων εκτελεστικών διευθυντών, τα υποδείγματα για τις συμφωνίες επιχορήγησης των ΚΕ, το υπόδειγμα της γενικής συμφωνίας χρηματοδότησης μεταξύ της Επιτροπής και των ΚΕ, την τεκμηρίωση για τις προσκλήσεις υποβολής προτάσεων, το πλαίσιο εσωτερικού ελέγχου των ΚΕ και τη συμφωνία φιλοξενίας με τις αρχές του Βελγίου. Οι ΚΕ των ΚΤΠ εδρεύουν στο κτήριο COVE στις Βρυξέλλες.

Το φθινόπωρο του 2009, οι ΚΕ των IMI, Clean Sky και ARTEMIS απέκτησαν επιχειρησιακή δυνατότητα εκτέλεσης του προϋπολογισμού τους (που χαρακτηρίζεται επίσης ως «αυτονομία»). Οι εν λόγω ΚΕ των ΚΤΠ λειτουργούν τώρα χωρίς άμεση εμπλοκή της Επιτροπής στις καθημερινές τους εργασίες.

2.2. ΧΡΗΜΑΤΟΔΟΤΗΣΗ ΕΡΕΥΝΑΣ

Όλες οι ΚΕ δημοσίευσαν προσκλήσεις το 2009. Η ARTEMIS δημοσίευσε τη δεύτερη πρόσκληση υποβολής προτάσεων στις 5.3.2009 και η ENIAC στις 19.3.2009. Η Clean Sky δημοσίευσε προσκλήσεις για εταίρους στις 15.6.2009 και στις 25.11.2009. Η FCH δημοσίευσε τη δεύτερη πρόσκληση υποβολής προτάσεων στις 2.7.2009. Τέλος, η IMI δημοσίευσε τη δεύτερη πρόσκληση υποβολής προτάσεων στις 27.11.2009. Λεπτομερείς πληροφορίες για τις εν λόγω προσκλήσεις περιλαμβάνονται στο έγγραφο εργασίας των υπηρεσιών της Επιτροπής.

2.3. ΑΠΟΤΕΛΕΣΜΑΤΑ ΤΗΣ ΑΞΙΟΛΟΓΗΣΗΣ ΤΟΥ ΑΞΙΟΛΟΓΗΤΗ ΤΕΧΝΟΛΟΓΙΩΝ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 8 ΠΑΡΑΓΡΑΦΟΣ 1 ΤΟΥ ΚΑΤΑΣΤΑΤΙΚΟΥ ΤΗΣ CLEAN SKY

Το 2009 δεν προέκυψαν αποτελέσματα αξιολόγησης του αξιολογητή τεχνολογιών επειδή τα διάφορα επιμέρους στοιχεία του εργαλείου βρίσκονταν ακόμη στο στάδιο της ενοποίησης. Έχει προγραμματιστεί για το 2010 δοκιμαστική λειτουργία βαθμονόμησης που καλύπτει τις περιβαλλοντικές επιπτώσεις της σημερινής γενιάς αεροσκαφών, η οποία θα αποτελέσει βάση αναφοράς για μελλοντικές συγκρίσεις και θα επιτρέψει την τελειοποίηση των περιβαλλοντικών στόχων της Clean Sky.

3. ΠΡΟΒΛΕΨΕΙΣ ΔΡΑΣΤΗΡΙΟΤΗΤΩΝ ΓΙΑ ΤΟ 2010 ΚΑΙ ΜΕΤΕΠΕΙΤΑ

Το 2010 οι ΚΕ των ΚΤΠ συνέχισαν να εκπληρώνουν τον ρόλο τους όσον αφορά τη διαμόρφωση του ευρωπαϊκού ερευνητικού τοπίου και την ενσωμάτωση της βιομηχανικής έρευνας στους επιμέρους τομείς τους.

Το 2010 η Επιτροπή παραχώρησε αυτονομία στις δύο τελευταίες ΚΕ των ΚΤΠ ήτοι στην ENIAC και την FCH. Αυτό ισοδυναμεί με τερματισμό κάθε εμπλοκής της Επιτροπής στις προπαρασκευαστικές περιόδους για τις ΚΕ των ΚΤΠ που δρομολογήθηκαν στο πλαίσιο του εβδόμου προγράμματος πλαισίου για δράσεις έρευνας, τεχνολογικής ανάπτυξης και επίδειξης.

Το 2010 η Επιτροπή δρομολόγησε τη διαδικασία που αφορά τις πρώτες ενδιάμεσες αξιολογήσεις των ΚΕ των ΚΤΠ, σύμφωνα με το άρθρο 11 παράγραφος 2 των κανονισμών του Συμβουλίου περί συγκρότησης κάθε ΚΕ των ΚΤΠ. Οι εν λόγω ενδιάμεσες αξιολογήσεις, που διενεργήθηκαν από την Επιτροπή με τη συνδρομή ανεξάρτητων εμπειρογνωμόνων, κάλυψαν ζητήματα σχετικά με την ποιότητα και την αποτελεσματικότητα, καθώς και την πρόοδο προς την επίτευξη των τεθέντων στόχων. Τα συμπεράσματα των εν λόγω ενδιάμεσων αξιολογήσεων θα κοινοποιηθούν αργότερα στο Κοινοβούλιο και στο Συμβούλιο και θα συνοδεύονται από τις παρατηρήσεις της Επιτροπής και, εάν απαιτείται, από μέτρα για την τροποποίηση του κανονιστικού πλαισίου που διέπει τις ΚΕ των ΚΤΠ.

4. ΠΕΡΙΣΣΟΤΕΡΕΣ ΠΛΗΡΟΦΟΡΙΕΣ

Περισσότερες πληροφορίες διατίθενται στη διεύθυνση http://cordis.europa.eu/fp7/jtis/home_en.html, η οποία αποτελεί κεντρικό σημείο πρόσβασης στους ιστότοπους κάθε ΚΕ των ΚΤΠ.

[1] Οι πέντε ΚΤΠ είναι οι εξής: Πρωτοβουλία για τα καινοτόμα φάρμακα IMI (που υποστηρίζει την ανάπτυξη νέων γνώσεων, εργαλείων και μεθόδων για νέα φάρμακα, κανονισμός 2008/73/ΕΚ του Συμβουλίου, http://imi.europa.eu), Πρωτοβουλία για τον καθαρό ουρανό Clean Sky (που στοχεύει στην ενίσχυση της ανταγωνιστικότητας της ευρωπαϊκής αεροναυτικής βιομηχανίας με ταυτόχρονη μείωση των εκπομπών και του θορύβου, κανονισμός 2008/71/ΕΚ του Συμβουλίου, http://www.cleansky.eu), Κυψέλες καυσίμου και υδρογόνο FCH (για την επιτάχυνση της ανάπτυξης και της εγκατάστασης των τεχνολογιών παροχής υδρογόνου και κυψελών καυσίμου, κανονισμός 2008/521/ΕΚ του Συμβουλίου, http://www.fch-ju.eu), ARTEMIS (με αντικείμενο τα ενσωματωμένα συστήματα υπολογιστών, κανονισμός 2008/74/ΕΚ του Συμβουλίου, http://www.artemis-ju.eu), ENIAC (με στόχο το εξαιρετικά υψηλό επίπεδο της ελαχιστοποίησης της κλίμακας μεγέθους που απαιτείται για την επόμενη γενεά των συστατικών μερών νανοηλεκτρονικής, κανονισμός 2008/72/ΕΚ του Συμβουλίου, www.eniac.eu).

[2] ΕΕ L 30 της 4.2.2008, σ. 1-20 (με διορθωτικά που δεν αφορούν την ελληνική έκδοση).